BEGRUNDELSE

1. BAGGRUND FOR FORSLAGET

· Begrundelse og formål

På internationalt niveau udarbejder De Forenede Nationers Økonomiske Kommission for Europa (FN/ECE) harmoniserede forskrifter, der har til formål at fjerne tekniske hindringer for samhandelen med motorkøretøjer mellem de kontraherende parter i den reviderede 1958-overenskomst og at sikre, at sådanne køretøjer har et højt niveau for så vidt angår færdselssikkerhed og miljøbeskyttelse.

FN/ECE har for nylig færdigudarbejdet et udkast til et regulativ om ensartede forskrifter for godkendelse af motorkøretøjer for så vidt angår systemer til advarsel om uforvarende vognbaneoverskridelse[1] (LDWS) og et udkast til et regulativ om ensartede forskrifter for godkendelse af motorkøretøjer for så vidt angår avancerede nødbremsesystemer[2] (AEBS). Formålet med disse udkast til regulativer er at skabe et højt sikkerhedsniveau for motorkøretøjer udstyret med LDWS og AEBS samt fastlægge ensartede prøvningsprocedurer for typegodkendelse af sådanne køretøjer.

På EU-niveau foreskriver forordning (EF) nr. 661/2009 om krav til typegodkendelse for den generelle sikkerhed af motorkøretøjer[3] i artikel 10 og gennemførelsesbestemmelserne hertil montering af LDWS og AEBS i bestemte køretøjer i klasse M2, N2, M3 og N3.

Nærværende forslag har til formål at fastlægge Unionens holdning til ovennævnte to udkast til FN/ECE-regulativer om LDWS og AEBS og således gøre det muligt for Unionen, repræsenteret ved Kommissionen, at stemme for udkastene. Dette vil gøre det muligt at indarbejde FN/ECE-regulativerne om LDWS og AEBS i Unionens typegodkendelsessystem for motorkøretøjer.

· Generel baggrund

Forordning (EF) nr. 661/2009 fastlagde de grundlæggende krav til typegodkendelse af motorkøretøjer i klasse M2, M3, N2 og N3 for så vidt angår montering af LDWS. Forordningen fastlagde også grundlæggende krav til typegodkendelse af motorkøretøjer i klasse M2, M3, N2 og N3 for så vidt angår montering af AEBS. Derfor bør der fastsættes særlige procedurer, prøvninger og krav til sådanne typegodkendelser på EU-niveau. Kommissionen vedtog således i 2012 to forordninger om gennemførelse af forordning (EF) nr. 661/2009 for så vidt angår henholdsvis LDWS og AEBS[4], hvis tekniske bestemmelser i vidt omfang er baseret på de tilsvarende udkast til FN/ECE-regulativer.

EU forventes derfor at stemme for de to udkast til FN/ECE-regulativer om LDWS og AEBS for at skabe fælles harmoniserede krav på internationalt plan, hvilket vil fremme international handel. Dette vil gøre det muligt for europæiske virksomheder af følge ét sæt krav, der er anerkendt på verdensplan, dvs. i de lande, der er kontraherende parter i den reviderede FN/ECE-overenskomst af 1958.

· Gældende bestemmelser på det område, forslaget vedrører

Forordning (EF) nr. 661/2009 medfører krav til typegodkendelse af motorkøretøjer i klasse M2, M3, N2 og N3 for så vidt angår montering af LDWS og AEBS. Desuden vedtog Kommissionen i 2012 to forordninger til gennemførelse af forordning (EF) nr. 661/2009 for så vidt angår henholdsvis LDWS og AEBS.

· Overensstemmelse med andre EU-politikker og -mål

Forslaget er i overensstemmelse med målene i forordning (EF) nr. 661/2009 om den generelle sikkerhed af motorkøretøjer og er derfor i overensstemmelse med EU-målet om større færdselssikkerhed og større sikkerhed på arbejdspladsen.

2. RESULTAT AF HØRINGER AF INTERESSENTER OG KONSEKVENSANALYSER

· Høring af interesserede parter

I forbindelse med udarbejdelsen af forslaget har Kommissionen hørt de berørte parter. Der var en generel høring om den planlagte fremgangsmåde med hensyn til LDWS og AEBS inden for rammerne af CARS 21, som samlede medlemsstater, fabrikanter (europæiske og nationale repræsentanter og enkeltvirksomheder), komponentfabrikanter, transportorganisationer og brugerrepræsentanter. Den foreslåede fremgangsmåde med hensyn til LDWS og AEBS blev også drøftet i Det Tekniske Udvalg for Motorkøretøjer, da der blev foretaget en afstemning om Kommissionens to forordninger til gennemførelse af forordning (EF) nr. 661/2009, henholdsvis om LDWS og AEBS. · Konsekvensanalyse Europa-Kommissionen har ladet gennemføre en konsekvensanalyse for forordning (EF) nr. 661/2009, som omfattede LDWS og AEBS. Desuden er der blevet gennemført en cost/benefit-analyse i overensstemmelse med artikel 14, stk. 3, litra a), i forordning nr. 661/2009 for at undersøge muligheden for at fritage visse køretøjer eller kategorier af køretøjer fra kravene om montering af AEBS og LDWS.

3. JURIDISKE ASPEKTER AF FORSLAGET

· Resumé af forslaget

Forslaget vil gøre det muligt for Unionen, repræsenteret ved Kommissionen, at stemme for disse udkast til FN/ECE-regulativer om LDWS og AEBS.

· Retsgrundlag

For at tage hensyn til de særlige bestemmelser i traktaten om Den Europæiske Unions funktionsmåde er det tidligere anvendte retsgrundlag, jf. betragtning 1, afløst af en direkte henvisning til traktatens artikel 218, stk. 9, og det er nødvendigt med en anden forberedelsesproces op til WP29-møderne og en deraf følgende ændret retlig form, nemlig en rådsafgørelse i stedet for en kommissionsafgørelse, som ellers er blevet anvendt ved forberedelsesprocessen i de sidste 14 år.

· Nærhedsprincippet

Kravene til LDWS og AEBS er allerede harmoniseret på EU-niveau. Stemmeafgivning til fordel for internationale retsakter som udkast til FN/ECE-regulativer og deres indarbejdelse i Unionens typegodkendelsessystem for motorkøretøjer kan kun foretages af Unionen. Dette forhindrer ikke alene opsplitning af det indre marked, men sikrer også ens standarder for sundhed og sikkerhed i hele EU. Det giver også økonomiske stordriftsfordele: Der kan fremstilles produkter til hele det europæiske marked og også det internationale marked, i stedet for at disse skal tilpasses med henblik på opnåelse af national typegodkendelse i hver enkelt medlemsstat.

Forslaget er derfor i overensstemmelse med nærhedsprincippet.

· Proportionalitetsprincippet

Forslaget er i overensstemmelse med proportionalitetsprincippet, fordi det ikke går længere end nødvendigt for at opfylde målsætningerne om at sikre et velfungerende indre marked og garantere et højt offentligt sikkerheds- og beskyttelsesniveau.

· Reguleringsmiddel/reguleringsform

Foreslået retsakt: rådsafgørelse.

Anvendelse af en rådsafgørelse anses for hensigtsmæssig i overensstemmelse med kravene i artikel 218, stk. 9, i TEUF.

4. VIRKNING FOR BUDGETTET

Forslaget får ingen konsekvenser for Den Europæiske Unions budget.

5. FAKULTATIVE ELEMENTER

· Det Europæiske Økonomiske Samarbejdsområde

Den foreslåede retsakt er EØS-relevant og bør derfor omfatte hele EØS-området.

2012/0089 (NLE)

Forslag til

RÅDETS AFGØRELSE

om den holdning, Den Europæiske Union skal indtage i de relevante udvalg under De Forenede Nationers Økonomiske Kommission for Europa om udkastet til regulativer om systemer til advarsel om uforvarende vognbaneoverskridelse og om avancerede nødbremsesystemer

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Unionen har ved Rådets afgørelse 97/836/EF[5] tiltrådt (FN-ECE)overenskomsten under De Forenede Nationers Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter ("overenskomst af 1958 som revideret").

(2) Formålet med de harmoniserede forskrifter i udkastet til regulativ fra De Forenede Nationers Økonomiske Kommission for Europa (FN/ECE) om ensartede forskrifter for godkendelse af motorkøretøjer for så vidt angår systemer til advarsel om uforvarende vognbaneoverskridelse (LDWS)[6] og udkastet til regulativ fra De Forenede Nationers Økonomiske Kommission for Europa (FN/ECE) om ensartede forskrifter for godkendelse af motorkøretøjer for så vidt angår avancerede nødbremsesystemer[7] (AEBS) er at fjerne tekniske hindringer for samhandelen med motorkøretøjer mellem de kontraherende parter i overenskomsten af 1958 som revideret og at sikre, at sådanne køretøjer har en høj grad af sikkerhed og beskyttelse.

(3) Europa-Parlamentets og Rådets forordning (EF) nr. 661/2009 af 13. juli 2009 om krav til typegodkendelse for den generelle sikkerhed af motorkøretøjer, påhængskøretøjer dertil samt systemer, komponenter og separate tekniske enheder til sådanne køretøjer[8] foreskriver montering af systemer til advarsel om uforvarende vognbaneoverskridelse (LDWS) og avancerede nødbremsesystemer (AEBS) på visse køretøjer i klasse M2, N2, M3 og N3.

(4) Den holdning, som skal indtages på Unionens vegne i administrationsudvalget for overenskomsten af 1958 som revideret om vedtagelse af de nævnte udkast til FN/ECE-regulativer, bør derfor fastlægges -

VEDTAGET DENNE AFGØRELSE:

Artikel 1

Den Europæiske Union stemmer i administrationsudvalget for overenskomsten af 1958 som revideret vedrørende indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter, for udkastet til FN/ECE-regulativet om ensartede bestemmelser for godkendelse af motorkøretøjer for så vidt angår systemer til advarsel om uforvarende vognbaneoverskridelse (LDWS), som foreligger i dokument ECE/TRANS/WP.29/2011/78, ECE/TRANS/WP.29/2011/89 og ECE/TRANS/WP.29/2011/91.

Artikel 2

Den Europæiske Union stemmer i administrationsudvalget for overenskomsten af 1958 som revideret vedrørende indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter, for udkastet til FN/ECE-regulativet om ensartede bestemmelser for godkendelse af motorkøretøjer for så vidt angår avancerede nødbremsesystemer (AEBS), som foreligger i dokument ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 og ECE/TRANS/WP.29/2011/93/Amend.1.

Artikel 3

Denne afgørelse træder i kraft på dagen for vedtagelsen.

Udfærdiget i Bruxelles, den .

På Rådets vegne

Formand

[1] FN/ECE-dokument ECE/TRANS/WP.29/2011/78, ECE/TRANS/WP.29/2011/89 og ECE/TRANS/WP.29/2011/91.

[2] FN/ECE-dokument ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 og ECE TRANS/WP.29/2011/93/Amend.1.

[3] EUT L 200 af 31.7.2009, s. 1.

[4] EUT L 110 af 24.4.2012, s. 18, og EUT L 109 af 21.4.2012, s. 1.

[5] EFT L 346 af 17.12.1997, s. 78.

[6] FN/ECE-dokument ECE/TRANS/WP.29/2011/78, ECE/TRANS/WP.29/2011/89 og ECE/TRANS/WP.29/2011/91.

[7] FN/ECE-dokument ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 og ECE TRANS/WP.29/2011/93/Amend.1.

[8] EUT L 200 af 31.7.2009, s. 1.